和趙國興知錄贈琴
作者：辛棄疾
朝代：宋

paragraphs: 趙君胸中何瑰奇，白日照耀珊瑚枝。
新詩哦成七字句，孤桐贈我千金資。
人間皓齒蛾眉斧，箏笛紛紛君未許。
自言工作古離騷，十指黄鍾挾大呂。
芙蓉清江薜荔塘，靈均一去乘鸞凰。
君試一彈來故鄉，荷衣蕙带芳椒堂。
往時嵇阮二三子，能以遺音還正始。
誰令窈窕從戶窺，曾聞長卿心好之。
低頭兒女調音節，此器豈因渠輩設。
勸君往和薰風絃，明光珮玉聲璆然。
此時高山與流水，應有鍾期知妙旨。
只今欲解無絃嘲，聽取長松萬壑風蕭騷。